Inde i stuen af et helt almindeligt parcelhus på en lille villavej i Aars kører fjernsynet non-stop. Fjernsynet skifter hele tiden mellem en polsk og en dansk kanal, hvor nyhederne de sidste mange timer kun har handlet om en ting – Ruslands invasion af Ukraine. Foran fjernsynet sidder ukrainske Oksana Krahelsik med sin polske mand og følger bekymret med i situationen. Selvom det er 15 år siden Oksana Krahelsik kom til Danmark fra Ukraine, så har hendes hjemland stadig en stor betydning i hendes liv. - Vi går igennem en meget hård periode og bløder, og vi kan miste noget, men det må ikke være den pris, vi må betale, siger Oksana Krahelski meget berørt. Familie fanget i Ukraine Situationen i hjemlandet er særligt foruroligende for Oksana Krahelski, for Hendes ene datter og barnebarn befinder sig lige nu i den vestukrainske by Lviv, og lige nu har familien ikke mulighed for at komme ud af Ukraine, fordi bilkøerne kun vokser og vokser. - Hvis der sker noget, en dårlig ting, så er jeg bange – jeg får det meget dårligt med, at jeg ikke kan hjælpe dem. Det er der, jeg er lidt nervøs, fordi det må ikke være, at man kan miste nogen, siger Oksana Krahelski, mens hun prøver at holde tårne tilbage. Natten til torsdag trængte russisk militær ind i Ukraine. Omkring 190.000 russiske styrker befinder sig lige nu i eller på grænsen til Ukraine, og flere store ukrainske byer er blevet ramt af bombeangreb. - Der er nu krig i Europa. En sætning vi ikke har kunne nikke genkendende til på samme måde – heldigvis – i mange år, sagde statsminister Mette Frederiksen (S) på et pressemøde torsdag eftermiddag. Hårde sanktioner mod Rusland Time for time udvikler situationen i Ukraine sig. Rusland indtager hele tiden nye byer, senest Tjernobyl. Oksana Krahelski frygter, at russerne inden længe kommer til storbyen Lviv, hvor hendes familie gemmer sig i deres hjem. - Det er som en edderkop sidder inde i dig, det er ikke sommerfugle, det er ligesom en edderkop, der begynder at spise dig indefra, det er den følelse, man har, siger Oksana Krahelski. Indtil videre har den danske regeringen blandet andet hjulpet Ukraine med kampfly, ligesom Danmark og flere lande har indført hårde sanktioner mod Rusland, men det har ikke fået Rusland til at trække sig tilbage. - Vi forventer, at der nu er tale om en længerevarende international krise. Potentielt med store omkostninger for det danske samfund, sagde Mette Frederiksen på pressemødet i statsministeriet (S). I Aars håber Oksana Krahelski, at hendes familie snart kan krydse grænsen til Polen – når det sker, vil hun hjælpe. - Jeg er klar til at køre derover, jeg er klar til at sætte mig i min bil og køre, det tager alligevel 19 timer at køre til Ukraines grænse, men det klarer jeg, siger Oksana Krahelski.

Referat:
Oksana Krahelskis ene datter og barnebarn befinder sig lige nu i den ukrainske by Lviv.